เอกสารแนบ 3 รายงานของคณะกรรมการตรวจสอบประจำปี 2553

คณะกรรมการตรวจสอบ บริษัท ทานตะวันอุตสาหกรรม จำกัด (มหาชน)
ประกอบด้วยกรรมการผู้ทรงคุณวุฒิที่มีความเป็นอิสระ 3 ท่าน ปี 2553
การประชุมของคณะกรรมการตรวจสอบมีทั้งสิ้น 5 ครั้ง
กรรมการตรวจสอบทุกคนเข้าร่วมการประชุมทุกครั้ง
คณะกรรมการตรวจสอบได้หารือร่วมกับกรรมการผู้จัดการ ผู้บริหาร ผู้สอบบัญชี ผู้ตรวจสอบภายใน
และได้รายงานแสดงความเห็นและให้ข้อเสนอแนะอย่างอิสระตามที่พึงจะเป็น
คณะกรรมการตรวจสอบรายงานผลการดำเนินงานต่อคณะกรรมการบริษัทเป็นประจำทุกไตรมาส
ซึ่งสรุปสาระสำคัญของผลการดำเนินงานการให้ความเห็นและข้อสังเกตในเรื่องต่าง ๆ ดังนี้

1.  การสอบทานระบบรายงานทางการเงิน
    คณะกรรมการตรวจสอบได้สอบทานงบการเงินทั้งประจำไตรมาส และประจำปีของบริษัท
    ร่วมกับผู้สอบบัญชีของบริษัทและฝ่ายบริหารทั้งในประเด็นความถูกต้องเชื่อถือได้และความเหมาะสมก่อนที่จะมีการนำเสนองบการเงินเพื่อขออนุมัติจากที่ประชุมคณะกรรมการ
    การสอบทานจะมุ่งเน้นรายการบัญชีที่สำคัญรายการที่มีการเปลี่ยนแปลงอย่างมีนัยสำคัญ
    รายการปรับปรุง รายการสำรองทางบัญชี ประมาณการทางบัญชี
    ตลอดจนการเปิดเผยข้อมูลที่มีความสำคัญ
    เพื่อให้มั่นใจได้ว่างบการเงินได้แสดงรายการอย่างเหมาะสม ชัดเจน เพียงพอ ทันเวลา
    และเป็นประโยชน์อย่างแท้จริงต่อนักลงทุน และบุคคลอื่น ๆ ที่ใช้ประโยชน์จากงบการเงิน
    จากผลการสอบทาน คณะกรรมการตรวจสอบมีความเห็นว่างบการเงินในปี 2553
    มีความถูกต้อง ครบถ้วน เชื่อถือได้และเป็นไปตามมาตรฐานการบัญชีที่รับรองทั่วไป

นอกจากนั้น บริษัทฯ ได้เล็งเห็นถึงความสำคัญของความถูกต้อง เชื่อถือได้ของงบการเงินของปี
2554
บริษัทฯจึงจะได้เตรียมความพร้อมในการใช้มาตรฐานรายงานทางการเงินระหว่างประเทศซึ่งจะได้มีการบังคับใช้ในประเทศไทยตั้งแต่ปี
2554 เป็นต้นไป

2.  ระบบควบคุมภายในของบริษัทฯ
    คณะกรรมการตรวจสอบได้สอบทานความเพียงพอของระบบการควบคุมภายในของบริษัทฯ
    อย่างสม่ำเสมอ โดยพิจารณาจากผลการตรวจสอบของ ผู้ตรวจสอบภายใน และผู้สอบบัญชี
    คณะกรรมการตรวจสอบจะรายงานประเด็นข้อบกพร่องสำคัญ
    พร้อมทั้งแนวทางแก้ไขไปยังคณะกรรมการบริษัทด้วยเสมอ
    วิธีการนี้จะเป็นการให้ผู้บริหารของบริษัทฯจัดให้มีระบบควบคุมภายในที่เพียงพอและมีประสิทธิภาพต่อการบริหารธุรกิจอย่างบรรลุผล
    มีระบบปฏิบัติงานที่มีประสิทธิภาพ ตลอดจนมีการดูแลรักษาทรัพย์สิน
    และการบริหารบุคลากรที่มีประสิทธิผล ทั้งนี้ คณะกรรมการตรวจสอบมีความเห็นว่า โดย
    รวมแล้วบริษัทฯ มีระบบควบคุมภายใน และระบบควบคุมของฝ่ายบริหารในเกณฑ์เพียงพอ

3.  การทำรายการที่อาจมีความขัดแย้งทางผลประโยชน์
    คณะกรรมการตรวจสอบได้สอบทานและพิจารณารายการที่เกี่ยวโยงกันหรือ
    รายการที่อาจมีความขัดแย้งทางผลประโยชน์ให้เป็นไปตามกฎหมายและข้อกำหนดของตลาดหลักทรัพย์แห่งประเทศไทยเพื่อให้มั่นใจว่ารายการดังกล่าวสมเหตุสมผลและเป็นประโยชน์สูงสุดต่อบริษัทฯ
    ซึ่งคณะกรรมการตรวจสอบ มีความเห็นว่า
    รายการที่เกี่ยวโยงกันได้พิจารณานั้นเป็นการทำธุรกิจตามปกติมีความสมเหตุสมผล
    และเป็นประโยชน์สูงสุดต่อบริษัท ฯ
    และได้ให้ความเห็นแก่ฝ่ายบริหารเพื่อใช้เป็นแนวทางมาตรฐานในการปฏิบัติงาน

4.  การปฏิบัติตามกฎหมายและกฎ ระเบียบของสำนักงาน ก.ล.ต. ตลาดหลักทรัพย์ฯ
    และกฎหมายที่เกี่ยวข้องกับธุรกิจบริษัท
    คณะกรรมการตรวจสอบได้เฝ้าติดตามจากการสอบทานงานต่าง ๆ เพื่อให้มั่นใจว่า บริษัทฯ
    ได้ถือปฏิบัติตามกฎหมายต่าง ๆ ที่เกี่ยวข้อง ทั้ง พรบ. หลักทรัพย์ และตลาดหลักทรัพย์
    ประกาศ ข้อกำหนดของคณะกรรมการกำกับตลาดทุน สำนักงาน ก.ล.ต.
    และตลาดหลักทรัพย์แห่งประเทศไทยตลอดจนของหน่วยงานที่เกี่ยวข้องกับการดำเนินธุรกิจของบริษัทฯ
    ทั้งนี้ คณะกรรมการตรวจสอบพบว่า บริษัทฯ ได้ถือปฏิบัติตามกฎหมาย และกฎ
    ระเบียบที่บังคับใช้กับบริษัทฯ และมีผลในปี 2553 แล้ว

5.  การรายงานต่อคณะกรรมการบริษัท คณะกรรมการตรวจสอบได้รายงานผลการปฏิบัติงานของ
    ผู้ตรวจสอบภายในกับคณะกรรมการบริษัท ทราบทุกไตรมาส
    โดยได้ให้ข้อเสนอแนะที่เป็นประโยชน์ต่อการบริหารงานของฝ่ายบริหาร
    ซึ่งฝ่ายบริหารได้ดำเนินการปรับปรุงแก้ไขตามข้อเสนอะแนะอย่างเหมาะสม

6.  การพิจารณาคัดเลือก และเสนอแต่งตั้งผู้สอบบัญชี ในปี 2553
    คณะกรรมการตรวจสอบได้มีการประชุมร่วมกับผู้สอบบัญชี
    ซึ่งไม่พบประเด็นสำคัญเกี่ยวกับรายงานทางการเงิน และโดยรวมแล้ว ในปี 2553
    คณะกรรมการตรวจสอบพบว่า ผู้สอบบัญชีได้ปฏิบัติงานการตรวจสอบได้อย่างเหมาะสมแล้ว
    ในการประชุมเพื่อพิจารณาเสนอแนะการแต่งตั้งผู้สอบบัญชีและค่าตอบแทนประจำปีต่อคณะกรรมการบริษัท
    คณะกรรมการตรวจสอบได้เสนอ นายพิชัย ดัชณาภิรมย์ หรือ นางสาวสุลลิต อาดสว่าง หรือ
    นางสาววันนิสา งามบัวทอง แห่งบริษัท สอบบัญชีธรรมนิติ จำกัด เป็นผู้สอบบัญชีประจำปี 2554
    ต่อคณะกรรมการบริษัทเพื่อขออนุมัติต่อที่ประชุมผู้ถือหุ้น
    เนื่องจากการปฏิบัติงานที่ผ่านมาของสำนักงานสอบบัญชีดังกล่าวอยู่ในเกณฑ์มาตรฐานในวิชาชีพ

7.  การพิจารณาคัดเลือก และเสนอแต่งตั้งผู้ตรวจสอบภายใน ในปี 2553
    คณะกรรมการตรวจสอบได้มีการประชุมร่วมกับฝ่ายบริหาร ซึ่งได้มีความเห็นร่วมกันให้บริษัทฯ
    จัดจ้างผู้ตรวจสอบภายในจากบริษัทภายนอกที่มีมาตรฐานทางวิชาชีพเป็นที่ยอมรับและสามารถดำเนินการ
    ตรวจสอบภายในได้อย่างมีประสิทธิภาพ
    รวมทั้งมีความอิสระในการรายงานข้อมูลอันเป็นข้อเท็จจริงที่เกิดขึ้นต่อคณะกรรมการตรวจสอบ
    ซึ่งจะช่วยให้การทำงานด้านการกำกับดูแลกิจการ
    ระบบการควบคุมภายในของกิจการมีประสิทธิภาพ โดยในปี 2554
    คณะกรรมการตรวจสอบได้พิจารณาคัดเลือกผู้ตรวจสอบภายใน
    ซึ่งเมื่อได้พิจารณาจากประสบการณ์การตรวจสอบภายในและคุณสมบัติของผู้ตรวจสอบภายในแล้ว
    คณะกรรมการตรวจสอบจึงมีมติให้เสนอต่อคณะกรรมการบริษัท แต่งตั้งให้ บริษัท บัญชีกิจบริหาร
    จำกัด เป็นผู้ตรวจสอบภายในประจำปี 2554
    ทั้งนี้แผนงานการตรวจสอบและขอบเขตงานการตรวจสอบของบริษัทฯ
    ให้เป็นไปตามที่คณะกรรมการตรวจสอบได้พิจารณาและอนุมัติ

วันที่ 4 มีนาคม 2554

ในนามคณะกรรมการตรวจสอบ

[]

(รองศาสตราจารย์บรรเลง ศรนิล)

ประธานคณะกรรมการตรวจสอบ